Na temelju članka 36. stavka 13. Zakona o održivom gospodarenju otpadom („Narodne novine“ broj 94/13. i 73/17.) i članka 16. Statuta Općine Karojba („Službene novine Grada Pazina“, broj 09/13.) Općinsko vijeće Općine Karojba na sjednici održanoj dana 30. siječnja 2018. godine donosi

**O D L U K U**

**o mjerama za sprječavanje nepropisnog odbacivanja otpada i mjerama za uklanjanje odbačenog otpada**

**Članak 1.**

Ovom se Odlukom uređuje način provedbe:

1. mjera za sprječavanje nepropisnog odbacivanja otpada,

2. mjera za uklanjanje otpada odbačenog u okoliš.

Kada uklanjanje odbačenog otpada podrazumijeva mjere koje nisu uređene ovom Odlukom, primijeniti će se Zakon neposredno.

**Članak 2.**

Nepropisno odbačenim otpadom u smislu ove Odluke, smatra se:

- otpad odbačen u okoliš.

**Članak 3.**

Kao mjere za sprečavanje nepropisnog odlaganja otpada provode se:

- redoviti godišnji nadzor područja Općine Karojba radi utvrđivanja postojanja odbačenog otpada a posebno lokacija na kojima je u prethodne dvije godine evidentirano postojanje odbačenog otpada,

- postavljanje znakova upozorenja o zabrani odbacivanja otpada,

- objava informacija na mrežnim stranicama Općine Karojba (www.karojba.hr), u rubrici Gospodarenje otpadom, o načinu zbrinjavanja otpada koji nije mješoviti komunalni otpad,

- periodično provođenje akcija uklanjanja nepropisno odbačenog otpada prema uvjetima objavljenim na mrežnim stranicama Općine Karojba, u rubrici Gospodarenje otpadom (Akcija prikupljanja otpada),

- edukacije građana (distribucija letaka i sl.) o načinu zbrinjavanja otpada putem isporučitelja javne usluge prikupljanja i odvoza miješanog komunalnog otpada i biorazgradivog komunalnog otpada,

- uspostava sustava za zaprimanje obavijesti o nepropisno odbačenom otpadu i evidentiranju lokacija odbačenog otpada.

**Članak 4.**

U Općinu Karojba je uspostavljen sustav za zaprimanje obavijesti o nepropisno odbačenom otpadu i evidentiranju lokacija odbačenog otpada.

Sustav za zaprimanje obavijesti o nepropisno odbačenom otpadu uspostavljen je putem internet stranice Općine Karojba (www.karojba.hr) u rubrici Gospodarenje otpadom.

Obrazac prijave o nepropisno odloženom otpadu može se preuzeti i u Jedinstvenom upravnom odjelu Općine Karojba, a o nepropisno odloženom otpadu može se obavijestiti Općinu Karojba i u slobodnoj formi.

**Članak 5.**

Isporučitelj javne usluge prikupljanja i odvoza miješanog komunalnog otpada i biorazgradivog komunalnog otpada dužan je odmah po saznanju i bez prethodnog donošenja rješenja komunalnog redara o tome, uklonit odbačen otpad na javnoj površini kojom upravlja Općina Karojba, te o istom dostaviti podatke Jedinstvenom upravnom odjelu Općine Karojba za potrebe sustava evidentiranja.

**Članak 6.**

Ova Odluka stupa na snagu prvog dana od dana objave u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi.

KLASA: 351-01/17-01/07

URBROJ: 2163/08-02-02-18-3

Karojba, 30. siječnja 2018.

**OPĆINSKO VIJEĆE OPĆINE KAROJBA**

Predsjednica

Općinskog vijeća

Sanja Mališa, v.r.